(गीत)
जय अम्बे, जय माँ शारदे,
विनय हमर स्वीकार करू ।
 सभहक अहाँ सुनै छी हे माता,
हमरो बेड़ा पार करू ।
 क्षमा करू अपराध हमर सभ,
हमरो अहाँ उद्धार करू ।
 जय अम्बे, जय माँ शारदे,
विनय हमर स्वीकार करू । ।
 नञि जानी पूजा केर विधि माँ,
हम धिया - पुता अज्ञानी छी ।
 दिशाहीन संसार बीच हम,
अहींक चरण - अनुगामी छी ।
 हमहूँ अहींक सन्तान छी माता,
हमरो निज करुणा दान करू ।
 पथ - प्रशस्त, शुभ - दिशाबोध,
सद्ज्ञान दियऽ, अभिमान हरू।
 जय अम्बे, जय माँ शारदे,
विनय हमर स्वीकार करू । ।
 नञि बालक प्रह्लाद छी हम माँ,
नञि ध्रुव सन हम ज्ञानी छी ।
 आयल छी माँ अहींक शरण मे,
कृपा दृष्टि केर कामी छी ।
 अज्ञानक अन्हार हरू माँ,
ज्ञानक ज्योति प्रदान करू ।
 नहि हमरहि, सम्पुर्ण जगत भरि,
सभ - जन केर कल्याण करू ।
 जय अम्बे, जय माँ शारदे,
विनय हमर स्वीकार करू । ।
 "विदेह" मैथिली पाक्षिक इ - पत्रिका, अंक ९९, वर्ष ५, मास ५० मे, १ फरवरी २०१२ कऽ, स्तम्भ "बालानां कृते" मे प्रकाशनार्थ प्रेषित । 